Woef en kiets moet eerder hier verby houHet jy geweet aalwyne is nie goed vir honde nie? (Foto: Verskaf) Het jy geweet rosyne en druiwe is gevaarlik vir honde en katte? En as jou troeteldiere te veel daarvan eet, kan dit selfs nierversaking veroorsaak. Dr. Guy Fyvie, veeartsenykundige adviseur van Hill’s Pet Nutrition, sê troeteldiereienaars is gewoonlik bewus van algemene gevare vir hulle vierpotige vriende. “Ons weet ons moet seker maak dat ons kat of hond nie in die strate ronddwaal nie, of gereeld die nodige inentings kry, maar wat van die verskuilde gevare in en om die huis wat nie altyd so voor die hand liggend is nie?” Fyvie gee nog ŉ paar wenke van hoe om te verseker jou troeteldier bly veilig: Daar is verskillende plante wat algemeen in Suid-Afrikaanse tuine en huise voorkom, wat besonder giftig vir troeteldiere is. Lelies, asalea, selonsrose, amarillis, krisante, aalwyn, begonia, Engelse klimop, krismisrose, tamatieplante en geraamteplant (delicious monsters) is ŉ paar van hierdie plante. Broodbome en hul sade is veral gevaarlik en kan selfs in baie klein dosisse lewerversaking veroorsaak. As jy ŉ klein hondjie het wat nog sy tande sny en aan alles kou, of as jou troeteldiere graag aan plante kou, kan jy jou plaaslike kwekery, tuinboukundige of veearts raadpleeg om te bevestig watter plante veilig is en watter soorte jy eerder uit jou tuin moet verwyder. Alle medisyne en huishoudelike skoonmaakmiddels moet buite die bereik van jou troeteldiere in ŉ kas gebêre word of so weggepak word dat hulle nie maklik daarby kan uitkom nie. Kakkerlakke, krieke en kewers kan ook skadelik vir jou troeteldiere wees, aangesien dit parasiete dra of selfs giftig kan wees. Indien jy die eienaar van ŉ kat is, moet jy veral bewus wees hiervan aangesien katte daarvan hou om geskenke in alle vorms aan te dra. Verskillende troeteldiere sal op verskillende maniere reageer as hulle van die bogenoemde items eet. Fyvie sê algemene simptome sluit braking, lusteloosheid, spierswakheid, diarree en ŉ verlies aan eetlus in. “As jy dink jou troeteldier het dalk iets geëet wat giftig of gevaarlik is, is die beste raad om sou gou moontlik by jou veearts uit te kom vir ŉ ondersoek. So kan die oorsaak van die simptome gediagnoseer word en kan met behandeling begin word.” Fyvie benadruk dat sjokolade, veral donker sjokolade, gevaarlik vir troeteldiere is! “Bewys eerder jou liefde aan jou troeteldiere deur tyd saam met hulle te spandeer, speletjies te speel, met hulle te gaan stap of gesonde voedsame kos te voer.”